钦定古今图书集成/明伦汇编/人事典/第077卷 > 新论 > 《遇不遇》
## 钦定古今图书集成/明伦汇编/人事典/第077卷 > 新论 > 《遇不遇》

“贤有常质，遇有常分。贤不贤，性也；遇不遇，命也。性见
于人，故贤愚可定；命在于天，则否泰难期。命运应遇，
危不必祸，愚不必穷；命运不遇，安不必福，贤不必达。
故患齐而死生殊，德同而荣辱异”者，遇不遇也。春日
丽天而隐者不照，秋霜被地而蔽者不伤，遇不遇也。
昔韩昭侯醉卧而寒，典官加之衣，觉而问之，知典官
有爱于己也，以越职之故而加诛焉。卫之骖乘，见御
者之非，从后呼车，有救危之意，不蒙其罪。加之以衣，
恐主之寒，呼车忧君之危，忠爱之情是同，越职之愆
亦等。典官获罪，呼车见德，遇不遇也。鸱堕腐鼠，非虞
氏之慢；钘冰沃地，非射姑之秽。事出虑外，固非其罪。
而侠客大怒，虞氏见灭，邾君大怒，而射姑获免，遇不
遇也。齐之华士，栖志丘壑，而太公诛之。魏之干木，遁
代幽居，而文侯敬之。太公之贤非有减于文侯，干木
之德非有逾于华士，而或荣或戮者，遇不遇也。董仲
舒智德冠代，位仅过士，田千秋无他殊操，以一言取
相，同遇明主而贵贱悬隔者，遇不遇也。庄姜适卫，美
而无宠；宿瘤适齐，丑而蒙幸；遇不遇，命也；贤不贤，性
也；怨不肖者，不通性也；伤不遇者，不知命也。如能临
难而不慑，贫贱而不忧，可为达命者矣。